Man by PTA-polisiestasie doodgeskietArgieffoto ŉ Man in sy 20’s is Donderdagoggend dood tydens ŉ skietgeveg met ŉ polisiebeampte by ŉ polisiestasie in Pretoria. Lt.kol. Lungelo Dlamini, ŉ polisiewoordvoerder, het aan Maroela Media gesê die voorval het omstreeks 05:25 by die Atteridgeville-polisiestasie, wes van Pretoria, plaasgevind. “Na wat verneem word, het die man by die stasie se gemeenskapdienssentrum uitgestap toe die beampte opgedaag het,” het Dlamini gesê. “Hy het op een of ander manier die beampte se vuurwapen in die hande gekry en op hom begin skiet. Die beampte het ook ŉ R5-geweer by hom gehad en teruggeskiet.” Die man is noodlottig gewond. Die beampte is in die been gewond en is in ŉ stabiele toestand na ŉ nabygeleë hospitaal geneem. Die motief vir die skietery is nog nie bekend nie. Die polisie ondersoek die voorval.